b"\n_START_ARTICLE_\nCam\xc3\xad de Vila-seca\n_START_PARAGRAPH_\nEl Cam\xc3\xad de Vilaseca \xc3\xa9s l'antic cam\xc3\xad de Reus a Vilaseca, a la comarca del Baix Camp._NEWLINE_Antigament s'hi accedia per la riera del Molinet. Fins m\xc3\xa9s avall del mas de Maci\xc3\xa0 Vila, avui seu del deganat de la Facultat d'Econ\xc3\xb2miques i Empresarials de la Universitat Rovira i Virgili, el cam\xc3\xad de Vilaseca i el cam\xc3\xad de Bellissens coincideixen. Quan el cam\xc3\xad es bifurca, el de Vilaseca seguia una direcci\xc3\xb3 sud. Per\xc3\xb2 amb la via del tren i les urbanitzacions d'aquella zona, des de la bifurcaci\xc3\xb3 fins al Mas del Pere Dom\xc3\xa8nech el cam\xc3\xad ha desaparegut. El tornem a trobar a partir d'aquell mas i poc despr\xc3\xa9s, vora el lloc on hi havia el Mas de Bellveny, ara enderrocat, es divideix en dos: el de la dreta \xc3\xa9s el de Vilaseca que aviat surt del terme de Reus, quan travessa el Cam\xc3\xad dels Morts. L'altre cam\xc3\xad, que tamb\xc3\xa9 va al poble ve\xc3\xad, \xc3\xa9s el Cam\xc3\xad del Castell o del Maset de Montserrat, ja a Vilaseca."